Mikkel Dencker (DF), 2010-10-14:
Da hr. René Christensen, som er Dansk Folkepartis ordfører på området her, ikke kan være i salen på nuværende tidspunkt, skal jeg på hans vegne fremføre det følgende: Uddannelseskrav til pelsdyravlere hilser Dansk Folkeparti meget velkommen.
Vi har desværre set, at ikke alle, der beskæftiger sig med pelsdyravl, har udvist det, som vi bare kunne forvente i Danmark i forhold til dyrevelfærd.
Generelt er vi ikke tilhængere af at give disse bemyndigelser, men i det her tilfælde forventer vi, at ligegyldigt hvem der er minister, vil denne kunne følge udviklingen og løbende forbedre uddannelsen, hvis det er nødvendigt.
Pelsdyravl i Danmark omfatter primært avl af mink, ræv og chinchilla, hvor minkavl udgør langt størstedelen.
Danske minkavlere producerer omkring 14 millioner mink årligt på ca. 1.500 minkfarme, og der omsættes årligt for omkring 5 mia. kr. på danske pelsauktioner.
Fødevarestyrelsen nedsatte i december 2009 en arbejdsgruppe, som skulle se på, hvordan dyrevelfærden kan hæves i erhvervet.
Arbejdsgruppens opgave var bl.a. at udarbejde et forslag til en model for uddannelse af minkavlere.
På baggrund af arbejdsgruppens arbejde har Fødevarestyrelsen i maj 2010 udarbejdet en rapport, hvoraf det fremgår, at arbejdsgruppen anbefaler en uddannelsesmodel bestående af en grunduddannelse af 4 dages varighed for nye minkavlere, hvor minkavleren opnår et såkaldt kørekort, og en efteruddannelse af 1 dags varighed for alle minkavlere hvert tredje år, hvor det her kørekort fornys.
Dansk Folkeparti vil gerne gøre opmærksom på, at vi ønsker, at det skal gælde for alle, som har med pelsdyr at gøre, og ikke kun for pelsdyravleren.
Ligeledes er dette oplæg efter vores opfattelse et minimum for uddannelse, og vi vil fremadrettet følge udviklingen tæt.
Det, vi så på tv tilbage i 2009 i TV 2-udsendelsen »Operation X«, var chokerende billeder, og det, de viste, ønsker vi ikke at udsætte dyr for.
Jeg tror også, at udsendelsen var og er et udtryk for, at ikke al billig arbejdskraft fra Østeuropa har den kvalitet og etik, som vi kunne ønske os, når der tales om en produktion med levende dyr.
Den dyrevelfærd, som vi med rette kan forvente i Danmark, skal ikke sættes til side i kampen for at nedsætte omkostningerne.
Som sagt hilser vi lovforslaget velkommen og håber, at det kan forhindre den misrøgt, vi desværre har været vidner til.
Vi håber, at det kan medvirke til, at alle får et kursus.
Men der er mere i det her forslag.
Identifikation af svin er hidtil sket i Danmark ved øremærkning og skinketatovering, men flere svineproduktioner i Danmark er nu så store, at landmanden selv kan fylde en hel lastvogn med svin til slagteriet.
Derfor bør det gøres muligt for landmænd og slagterier at indgå aftale om, at slagtesvin transporteres direkte fra gården til et slagteri i Danmark uden øremærkning eller skinketatovering.
Sporbarheden skal selvfølgelig fortsat kunne opretholdes, og der fastsættes regler om, at landmanden og transportøren for egen regning skal gennemføre egenkontrol med transport af slagtesvin.
Ministeren bemyndiges til at udfærdige disse.
Ligeledes kan ministeren fastsætte regler om, at betaling, hvor der udføres kontrol og tilsyn, og hvor der opkræves betaling for kontrollen, efter både lov om fødevarer og lov om hold af dyr bliver mere smidig og dermed forenkler gebyropkrævningen.
Det kan vi ligeledes støtte.
Det var hele tre ting på en gang, og Dansk Folkeparti kan hermed støtte lovforslaget i sin helhed.